送王仲求
作者：李廌
朝代：宋

paragraphs: 飄風非焚輪，觸石生孤雲。
逍遙王真人，行行傲世紛。
齋戒斷葷臭，日誦浮屠文。
敝袍遊江海，耻與狐貉羣。
吐納全真氣，鬢髮垂如銀。
十年臨池學，自許登右軍。
謙謙卑自牧，處約人皆忻。
扁舟忽云徂，欲扳心殷殷。
丈夫重訣別，兒女徒云云。
常聞釋氏說，精進在慇懃。
紅塵易汩沒，跋涉憊力筋。
不如巢華山，修煉如老君。